Hier is die top-10 Chenin Blanc-wyne in SADie Standard Bank Chenin Blanc Toptien-kompetisie het pas sy gunstelingvervaardigers van dié wynsoort vir 2020 aangekondig. Ken Forrester, voorsitter van die Suid-Afrikaanse Chenin Blanc-vereniging, sê die uiteenlopende gebiede waaruit die bekroonde wyne in vanjaar se kompetisie kom, wys hoe aanpasbaar hierdie druifsoort is. “Hierdie wyne, afkomstig van Stellenbosch tot Worcester, die Breedekloof en Durbanville, lewer meer as voldoende bewys van die kultivar se vermoë om hom by ŉ verskeidenheid van groeitoestande aan te pas. “Met die toenemende uitwerking van klimaatsverandering wêreldwyd is dit geen verrassing dat soveel druiweprodusente in Amerika en Australasië dit nou as dié druifsoort van die toekoms beskou nie,” sê hy. Forrester sê die kommersiële sukses wat Suid-Afrika met Chenin behaal, is ŉ bron van inspirasie vir baie produsente wêreldwyd. Terselfdertyd verklaar dit ook waarom Suid-Afrikaanse Chenin Blanc die voorkeurwyn van talle verbruikers in uitvoermarkte is. “ŉ Mens kan sê Suid-Afrika se Chenin Blanc-wyne is baie soos Suid-Afrikaners self – dinamies, lewenskragtig en hoogs aanpasbaar by veranderende omstandighede. Die wingerdstokke én die mense het hul taai wortels diep in die aarde ingeslaan. Dit is hoe ons teenspoed oorkom en selfs onder druk gedy.” Die paneelvoorsitter, James Pietersen (Foto: Versakf) Die paneelvoorsitter, James Pietersen, het namens die beoordelaars gesê die meeste van vanjaar se toptien wyne is gemaak van die druiwe van gevestigde wingerde wat tot 48 jaar oud is. “Van die 136 wyne wat ons geëvalueer het, het ons ŉ duidelike ooreenkoms gevind tussen wyngehalte en ouer, gevestigde wingerde. Die druiwe van sewe van die toptien wyne kom van wingerde wat minstens 35 jaar oud is. In ŉ ander geval het die ouderdom van die wingerde gewissel van 25 tot 40 jaar.” Daar is vanjaar drie nuwelinge onder die toptien: Alvi’s Drift, Badsberg en Kaapzicht. Stellenrust het twee wyne onder die toptien. Die name van DeMorgenzon en Spier verskyn op die toplys. Elk van die bekroonde wyne is met R25 000 kontant beloon wat gebruik moet word vir projekte wat daarop gemik is om die ekonomiese en maatskaplike voordele in die werksomgewing te versterk. Tot dusver is R1,35 miljoen reeds bestee aan hierdie soort projekte wat daarop gemik is om die lewensgehalte van plaaswerkers te verbeter. Dit sluit van opvoedkundige tot gesondheids- en behuisingsprojekte in. Die pryse van die bekroonde wyne wissel van R68 tot R430 per bottel. Hier is die toptien wyne in alfabetiese volgorde: